Бозиҳои зимистонаи олимпии 2026

Бозиҳои зимистонаи олимпии 2026 (, , , номи расмӣ — XXV Бозиҳои зимистонаи олимпӣ) — чорабинии байналмилалии варзишӣ мебошад, ки аз 6 то 22 феврали соли 2026 дар Италия, дар минтақаҳои Венето ва Ломбардия баргузор мегардад.

24 июни соли 2019 Кумитаи байналмилалии олимпӣ дар иҷлосияи 134-уми худ дар Лозанна (Швейтсария) эълон кард, ки XXV Бозиҳои зимистонаи олимпӣ дар шаҳрҳои Милан ва Кортина-д’Ампетсо баргузор мешаванд. Ташкилкунандагон ба рушди устувор афзалият дода, зиёда аз 90 фоизи иншооти мавҷуда ё муваққатиро истифода бурданд.

Бо вуҷуди ин, дар ҷараёни омодагӣ Кумитаи тадорукот бо мушкилот рӯ ба рӯ гардид, аз ҷумла баҳсҳо атрофи сохтмони роҳи нави санно-бобслей дар Кортина-д’Ампетсо, ки бо ҳолатҳои харобкорӣ ва интиқоди ҳомиёни муҳити зист ҳамроҳ буд.

Ин бозиҳо чаҳорумин Бозиҳои олимпӣ дар Италия ва аввалин бозиҳо дар шаҳри Милан хоҳанд буд (Кортина-д’Ампетсо қаблан мизбони Бозиҳои зимистонаи олимпии 1956 буд). Бозиҳои соли 2026 аввалин Бозиҳои зимистона мебошанд, ки ду шаҳр расман мизбонӣ мекунанд. Ҳамчунин, бори аввал пас аз Бозиҳои зимистонаи олимпии 1984 дар Сараево, маросими кушодашавӣ ва маросими пӯшидашавӣ дар ҷойҳои гуногун баргузор мегарданд.

Бори аввал дар таърихи Бозиҳои зимистонаи олимпӣ мусобиқаҳои ски-алпинизм ба барнома ворид карда шудаанд.

 Интихоби мизбон 
Пас аз даст кашидани чанд Кумитаи миллии олимпӣ аз номзадӣ (аз ҷумла Швейтсария — Сон, Австрия — Гратс ва Ҷопон — Саппоро), дар сабқат ду номзад боқӣ монданд: Шветсия (Стокҳолм—Оре) ва Италия (Милан—Кортина-д’Ампетсо).

Комиссияи арзёбии Кумитаи байналмилалии олимпӣ аз ҳар ду кишвар боздид намуда, омодагии техникӣ ва дастгирии ҷомеаро баҳогузорӣ кард.

24 июни соли 2019 дар иҷлосияи 134-уми КБО дар Лозанна шаҳрҳои Милан ва Кортина-д’Ампетсо расман ҳамчун мизбони Бозиҳои зимистонаи олимпии 2026 интихоб шуданд.
 Буҷет 
Буҷети Бозиҳои зимистонаи олимпии 2026 тақрибан 1,7 миллиард евро арзёбӣ мешавад. Маблағгузорӣ аз чанд манбаъ амалӣ мегардад. Кумитаи байналмилалии олимпӣ (КБО) барои пӯшонидани хароҷоти ташкилӣ ва амалиётӣ тақрибан 925 миллион доллари ИМА ҷудо намудааст.

Сармоягузории давлатӣ тақрибан 60 фоизи маблағи умумиро ташкил дода, аз ҳисоби буҷети давлатии Италия, минтақаҳои Ломбардия ва Венето, инчунин аз фондҳои сохтории Иттиҳоди Аврупо таъмин карда мешавад.

Ҳиссаи бахши хусусӣ зиёда аз 400 миллион евроро дар бар мегирад, ки аз ҳисоби сарпарастӣ, инчунин даромад аз ҳуқуқи пахш, фурӯши билетҳо ва маҳсулоти рамзӣ (мерчендайзинг) ба даст оварда мешавад.
 Ширкаткунандаҳо 
Ба Бозиҳои зимистонаи олимпии Милан ва Кортина-д’Ампетсо варзишгарон аз 93 КМО роҳхат гирифтанд. Иштироки тақрибан 2900 варзишгар, ки миёни ин кумитаҳо тақсим шудаанд, пешбинӣ мегардид.

Се кишвар бори нахуст дар Бозиҳои зимистонаи олимпӣ иштирок намуданд: Бенин, Гвинея-Бисау ва Аморати Муттаҳидаи Араб. Кишварҳои Венесуэла, Кения, Сингапур, Уругвай ва Ҷумҳурии Африқои Ҷанубӣ пас аз танаффус дубора ба Бозиҳо баргаштанд.

Бо сабаби ҳамлаи Русия ба Украина, ки соли 2022 оғоз гардид, Федератсияи байналмилалии лижаронӣ ва сноуборд иштироки варзишгарони Русия ва Беларусро дар марҳилаи интихобӣ барои Бозиҳои олимпии 2026 манъ кард. Ҳамзамон Кумитаи байналмилалии олимпӣ истифодаи парчамҳои Русия ва Беларусро манъ кард ва варзишгарони ин кишварҳо танҳо метавонанд ҳамчун варзишгарони инфиродии бетараф ширкат варзанд.

Ҳанӯз то оғози Бозиҳо нахустин ҳолати допинг ошкор гардид. Варзишгари италиявӣ дар биатлон  аз санҷиш натиҷаи мусбат гирифт ва аз иштирок маҳрум шуд.

 Эзоҳ 

Гурӯҳ:Бозиҳои зимистонаи олимпӣ
Гурӯҳ:Варзиш дар Италия
Гурӯҳ:Соли 2026 дар варзиш